30 январь 2016 йил №82 Янгиқўрғон қишлоғи

**АВТОМОТОТРАНСПОРТ ВОСИТАЛАРИНИ ЙИЛЛИК МАЖБУРИЙ ТЕХНИК КЎРИКДАН ЎТКАЗИШ ТЎҒРИСИДА**

Ўзбекистон Республикасининг “Йўл ҳаракати хавфсизлиги тўғрисида”ги Қонунига (Ўзбекистон Республикаси Қонун ҳужжатлари тўплами, 2013 й., 15-сон, 197-модда) мувофиқ Ўзбекистон Республикаси Вазирлар Маҳкамасининг 2003 йил 31 январдаги 54-сонли қарори билан тасдиқланган “Транспорт воситаларини мажбурий техник кўрикдан ўтказиш тартиби тўғрисида”ги Низомга (Ўзбекистон Республикаси Қонун ҳужжатлари тўплами, 2012 й., 11-сон, 115-модда) асосан туман транспорт воситаларининг 2016 йилда мажбурий техник кўригини ташкил қилиш мақсадида «Маҳаллий давлат ҳокимияти тўғрисида»ги қонуннинг 6,25-моддаларига асосан

**ҚАРОР ҚИЛАМАН**

1. Ўзбекистон Республикаси Вазирлар Маҳкамасининг 2003 йил 31 январдаги 54-сонли қарори билан тасдиқланган “Транспорт воситаларини мажбурий техник кўрикдан ўтказиш тартиби тўғрисида”ги Низоми раҳбарлик ва ижро учун қабул қилинсин.

2. Тумандаги фермер хўжаликлари, корхона, ташкилотларга қарашли автомототранспорт воситалари 2016 йил 7 мартдан 31 майгача техник кўрикдан ўтказилсин. Техник кўрикдан ўтказувчи комиссия таркиби 1-иловага мувофиқ тасдиқлансин.

3. Тумандаги фермер хўжаликлари, корхона, ташкилотларга қарашли автомототранспорт воситалари ва шахсий турдаги йўловчи ташиш фаолияти билан шуғулланувчи, оғир ва хавфли юк ташувчи, бир йилда икки марта техник кўрикдан ўтувчи автотранспорт воситалари 2016 йил 7 мартдан 5 апрелгача, иккинчи марта 2016 йил 5 апрелдан 31 майгача техник кўрикдан ўтказилсин. Техник кўрикдан ўтказиш жадвали 2-иловага мувофиқ тасдиқлансин.

4. Барча жисмоний шахсларга қарашли бўлган транспорт воситаларининг техник кўриги 2016 йил 5 апрелдан 31 май кунига қадар техник кўрикдан ўтказилсин.

5. Комиссия таркибига киритилган масъул шахсларнинг ойлик маошлари, мукофотлари 2016 йил 7 мартдан 5 апрелгача ва 2016 йил 5 апрелдан 31 майгача тўлиқ сақлансин.

6. Комиссия зиммасига:

- техник кўрик давомида белгиланган жадвалга риоя қилиш, автомобилларни техник кўрикка тайёргарлигини, керакли жиҳозларни етказиб берилишини, туман мудофаа бўлимида рўйхатда турувчи автомобилларга барча ҳужжатлар расмийлаштирилганлигини;

- техник паспортларини, таъмирга киргизиш рўйхатларини, ишга чиқиш ва қайтишини қайд этиш китобларининг юргизилганлигини текшириш ва аниқланган камчиликларни жойида бартараф этиш юзасидан чора-тадбирлар кўриш вазифалари топширилсин.

7. Тумандаги фермер хўжаликлари, корхона, ташкилотлар раҳбарларига жадвалда кўрсатилган муддатга қадар автомототранспортларни техник кўрикка тайёрлаш ва техник кўрик комиссиясига тақдим этиш вазифаси топширилсин.

8. Тумандаги суғурта ташкилотлари раҳбарларига фуқаролардан 2016 йил учун транспорт воситаларининг суғурта тўловларини ўз вақтида ундирилишини таъминлаш вазифаси юклатилсин.

9. “Бувайда кўзгуси” газетаси бош муҳаррири (А. Солиева)га 2016 йил автомототранспорт воситаларини йиллик мажбурий техник кўрикдан ўтказиш бўйича қабул қилинган туман ҳокимининг мазкур қарори билан белгиланган вазифаларнинг асл моҳияти ва мақсадини саҳифаларда чоп этиш вазифаси юклатилсин.

10. Мазкур қарор оммавий ахборот воситаларида расмий эълон қилинган кундан бошлаб кучга киради.

11. Ушбу қарорнинг бажарилишини назорат қилиш туман ҳокимининг биринчи ўринбосари Ғ.Абдуллаев зиммасига юклатилсин.

Туман ҳокими А. РАҲМОНОВ